પુષ્ટિ સંપ્રદાયમાં લોકપ્રિય થયેલી દંતકથા પ્રમાણે શ્રીનાથજીની ઉર્ધ્વ વામ ભુજાનું પ્રાગટ્ય શ્રવણ નક્ષત્રમાં જુલાઈ ૨૦, ૧૪૧૦ને રવિવારે ગોવર્ધન પર્વતની કંદરામાં થયું હતું. ૧૭ દિવસ સુધી શ્રીનાથજીના પ્રાગટ્યની કોઈને ખબર પડી ન હતી. ઓગસ્ટ ૬, ૧૪૧૦ (શ્રાવણ સુદ પાંચમ)ને દિવસે વામ ભુજાના સમૂહ દર્શન થયાં. તે સાપનું દૈવી તત્ત્વ હોય તેવી તેની પૂજા થતી. વ્રજવાસીઓ પ્રતિમાને દૂધ અર્પણ કરતા. તેમના મુખનાં દર્શન ૬૯ વર્ષ પછી ઈ.સ. ૧૪૭૮માં થયાં. આ જ સમયે શ્રીમદ્ વલ્લભાચાર્યજીનો જન્મ થયો હતો. યોગાનુયોગ એ જ દિવસે અષ્ટસખામાંના એક શ્રી સુરદાસજીનો જન્મ થયો હતો. શ્રી વલ્લભાચાર્યજીના શિક્ષક રહેલા વારાસણીના માધવેન્દ્ર યતિએ નાની ઝૂંપડી બનાવીને આ પ્રતિમાનું સ્થાપન કર્યું અને સાદી રીતે પૂજાની શરૂઆત કરી.